د میدان وردګو ولایت په جلرېز ولسوالۍ کې د فدرېشن لخوا د کار په مقابل کې د پیسو د ورکړې پروژې د معرفی (پېژندنې) په موخه له ولسوال او سیمییزو خلکو سره ناسته تر سره شوه!* نن دوشنبه د روان ۱۴۴۵ سپوږمیز کال د ضفرالمظفر میاشتې ۲۶ مه نېټه د افغانی سرې میاشتې ټولنې د لوړ مقام د تائید شوی پلان له مخې، د مرکزی سویل لویدیځ زون سره په همغږۍ، د میدان وردګ ولایتی څانګې رئیس ښاغلی! مولوی عبدالقدوس"عمر" تر څارنې لاندې، د افغانی سرې میاشتې ټولنې عمومی مرکز، مرکزی سویل لویدیځ زون او فدرېشن څلور کسیزه هیئت لخوا د یاد ولایت جلرېز ولسوالۍ کې د یادې ولسوالۍ له ولسوال او سیمییزو خلکو سره د کار په مقابل کې د پیسو د ورکړې پروژې د معرفی (پېژندنې) په موخه ناسته تر سره شوه. یاده ناسته د قرآن کریم په مبارکو آیاتونو پیل شوه، چې وروسته په افغانی سره میاشت کې د خطراتو د کمښت آمر ښاغلی! صدیق الله " امین" د یادې پروژې د معرفی سر بېره په ګټو او ارزښتونو خبرې وکړې، چې ښاغلی ولسوال او دسیمې خلکو د یادې پروژې تود هر کلی وکړ او زیاته یې کړه، چې له یوې خوا به خلکو ته په کې د کار زمینه برابره شی او له بلې خوا به د سیمې د آبادۍ لامل و ګرځی. په وروستیو کې په سیمه کې له یادې پروژې څخه د نظارت(لیدنې) او د پروژې لپاره د کارګرو د ټاکلو په موخه یوه دوولس کسیزه کمېټه وټاکل شوه، چې په راتلونکی کې به د یادې کمېټې د غړو لخوا د پروژې لپاره د ساحې تعین او کارګر معرفی کېږی.